પાકિસ્તાનની ભારત સાથેના મધ્ય એશિયાઈ દેશો સાથેના વ્યાપાર અવરોધવાની અવળચંડાઈ અને ચીનના વધી રહેલા સામરિક પ્રભુત્વને પહોંચી વળવા ૨૦૦૩માં તત્કાલીન એનડીએ સરકાર દ્વારા ચાબહાર બંદરને વિકસિત કરવાની રણનીતિ બનાવી તત્કાલીન પ્રધાનમંત્રી અટલ બિહારી વાજપેયીજી અને ઈરાનના રાષ્ટ્રપતિ સૈયદ મોહમ્મદ ખાતમીના પ્રયાસોને કારણે આ સમજૂતીનો પાયો તો નંખાઈ ગયો. ઈરાન, ઇરાક યુદ્ધ અને ઈરાનના પરમાણુ કાર્યક્રમને કારણે તે વિશ્ર્વમાં વિખૂટું પડતું ગયું. ત્યારબાદ અહમદીનેદના રાષ્ટ્રપતિ કાળમાં ઈરાન અમેરિકાના સંબંધોમાં તનાવ ચરમપર પહોંચ્યા. ઈરાન પર અનેક પ્રકારના આર્થિક પ્રતિબંધો લાદી ૧૦૦ અરબ ડૉલરની સંપત્તિ પણ જપ્ત કરી લીધી હતી. તેના તેલ અને ગેસની નિકાસ પર પણ પ્રતિબંધ લગાવી દીધો હતો. આમ અહમદીનેદના રાષ્ટ્રપતિ કાળ દરમિયાન ઈરાન અંધાધૂંધીમાં હતું, પરિણામે ભારત સાથેની ચાબહાર સમજૂતી પણ આગળ વધી શકી નહીં, પરંતુ અમહદીનેદ બાદ હસન રુહાની રાષ્ટ્રપતિ બનતાં જ ઈરાનની પરિસ્થિતિ ધીરે ધીરે સુધરવા લાગી. બીજી તરફ પશ્ર્ચિમ એશિયામાં બદલાઈ રહેલી રાજનીતિને કારણે ઈરાન અને અમેરિકા બન્ને એકબીજાની નજીક આવવા મજબૂર બન્યા. અમેરિકા ઈરાન વચ્ચે સંબંધો સુધરવાને કારણે પશ્ર્ચિમિ દેશોમાં પણ ઈરાનને લઈ હકારાત્મક વલણ અપનાવવાનું શરૂ થયું.